b'\n_START_ARTICLE_\nSudmannske barnehjem\n_START_PARAGRAPH_\nSudmannske barnehjem var et privat barnehjem for piker, og ble opprettet i Bergen i 1904. Opprettelsen var resultat av et initiativ i et testamente etter Madam Divert Sudmann og Datter Adelheids b\xc3\xb8rnehjem, av 30. august 1870. Barnehjemmet ble avviklet som privat barnehjem i 1947. Sudmannske Stiftelse eksisterer fortsatt i 2012.\n_START_SECTION_\nFamilien Sudmann\n_START_PARAGRAPH_\nBakermester Clamer Sudmann (1803\xe2\x80\x931856) drev bakeri i Vaskerelven. Hans kone Divert Henriche (1802-1870) og deres eneste datter, Adelheid (1828-1867), fortsatte driften etter at Clamer d\xc3\xb8de i 1856. Familien var velst\xc3\xa5ende, og brukte mye tid og penger p\xc3\xa5 veldedighet. Spesielt opptatt var de av fattige barns vel, og av kvinners mulighet til arbeid og utdannelse.\n_START_SECTION_\nEiendommen\n_START_PARAGRAPH_\nI m\xc3\xb8te 24. Mars 1902 vedtok Bergen bystyre \xc3\xa5 overdra en del av kommunens eiendom \xe2\x80\x9d\xc3\x98vre Uren\xe2\x80\x9d som gave til Sudmannske Stiftelse til bruk for barnehjem. Eiendommens opprinnelige adresse var \xc3\x98vre Sandviksvei 137, men denne ble i 1912 endret til Sudmannsvei 5. Da Sandviken ble regulert og utbygget p\xc3\xa5 1920-tallet ble adressen igjen endret til Heien 29._NEWLINE_Nybygget ble tegnet av arkitekt Schak Bull i 1902, og barna kunne flytte inn i 1904.\n_START_SECTION_\nDriften\n_START_PARAGRAPH_\nBarnehjemmet ble drevet i regi av Sudmannske Stiftelse og hadde plass til 30 piker i alderen syv til sytten \xc3\xa5r. Piker over elleve \xc3\xa5r m\xc3\xa5tte ikke tas opp. Barna ble plassert ved Sudmannske Stiftelse av byens fattigstyre, verger\xc3\xa5d, eller av privatpersoner._NEWLINE_Eiendommen ble konfiskert av okkupasjonsmaktene under Annen Verdenskrig. Da tyskerne forlot eiendommen var den i en slik forfatning innvendig at barna ikke kunne flytte tilbake. Pikene ble derfor overflyttet til Barnehjemmet i Sandviken og flyttet inn i \xc2\xabHus nummer 1\xc2\xbb i Sandviksveien 41. Formelt opph\xc3\xb8rte Sudmannske barnehjem \xc3\xa5 eksistere i 1947, og eiendommen overtatt av Bergen kommune._NEWLINE_I 1971 ble det oppf\xc3\xb8rt et hjem for piker i alderen 13\xe2\x80\x9321 \xc3\xa5r, p\xc3\xa5 en del av Sudmannske stiftelses eiendom. Dette ble kalt \xe2\x80\x9dSudmannske Pikehjem\xe2\x80\x9d og ble nedlagt allerede i 1977.\n_START_SECTION_\nArkivet\n_START_PARAGRAPH_\nDet kan se ut som det som finnes av arkivet etter Sudmannske barnehjem er en integrert del av arkivet etter Sudmannske Stiftelse, som ogs\xc3\xa5 inneholder arkivmateriale etter Sudmannske pikehjem (1971\xe2\x80\x931977). Arkivet er oppbevart ved Bergen byarkiv. Her finnes regnskapsprotokoller fra barnehjemmet for \xc3\xa5rene 1910\xe2\x80\x931943, samt et 25-\xc3\xa5rsjubileumsskrift (1904\xe2\x80\x931929)_NEWLINE_Barnevernet i Bergen sendte barn til denne institusjonen, og i de kommunale arkivene etter Barnevernsnemnder og sosialkontor, oppbevart ved Bergen byarkiv, kan det finnes opplysninger om vedtak om plassering av barn. Opplysninger om bygninger og drift kan finnes i arkiv etter bygningsmyndigheter.'